BEM วิ่ง 4% โบรกฯมองคลายล็อกดาวน์หนุน Q4 ฟื้นเด่น ชูเป้า 10.90 บ.
BEM วิ่ง 4% โบรกฯแนะ “ซื้อ” ราคาเป้าหมาย 10.90 บ. มองคลายล็อกดาวน์หนุนไตรมาส 4 ฟื้นตัวเด่น คาดกำไรปี 65 แตะ 3.86 พันลบ. โต 197.40%
13 ก.ย. 2564

ผู้สื่อข่าวรายงานว่าวันนี้ (13 ก.ย.2564) ราคาหุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ณ เวลา 15.26 น. อยู่ที่ระดับ 8.70 บาท เพิ่มขึ้น 0.30 บาท หรือ 3.57% โดยทำจุดสูงสุดที่ 8.75 บาท และทำจุดต่ำสุดที่ 8.40 บาท ด้วยมูลค่าการซื้อขาย 718.50 ล้านบาท

บริษัท หลักทรัพย์ฟิลลิป (ประเทศไทย) จำกัด (มหาชน) ระบุในบทวิเคราะห์ (13 ก.ย.2564) โดยฝ่ายวิจัยมองว่าทางด่วนและรถไฟฟ้าเดือน ส.ค. มีผู้ใช้บริการเฉลี่ย/วัน ลดลง 47.50%, ลดลง 78.30% จากงวดเดียวกันของปีก่อน และ ลดลง 5.40%, ลดลง 19.20% จากระหว่างเดือนที่ผ่านมา เมื่อรวม 2 เดือนแรกของไตรมาส 3/2564 ลดลง 45% และลดลง 74.2% จากงวดเดียวกันของปีก่อน ส่วนรายได้ก็ลดลงใกล้เคียงกัน จึงมองไตรมาส 3/2564 เป็นไตรมาสที่ต่ำสุดของปี จากผลกระทบของ COVID-19 แต่จะมีปันผลของ TTW ที่ 221 ล้านบาท เข้ามาช่วยชดเชย
ทั้งนี้หลังผ่อนคลายล็อกดาวน์ 1 ก.ย. ทำให้ผู้ใช้บริการกลับมาฟื้นตัวได้เร็ว โดย 3 ก.ย. ทางด่วนและรถไฟฟ้าอยู่ที่ 8.11 แสนคัน และ 1.01 แสนคน เทียบค่าเฉลี่ย ส.ค. ที่ 5.94 แสนคัน และ 0.62 แสนคน จะเห็นไตรมาส 4/2564 ฟื้นตัวได้ดีจากไตรมาสก่อนแต่หากเทียบจากงวดเดียวกันของปีก่อนคาดจะยังอ่อนตัวอยู่
อย่างไรก็ดีทางฝ่ายยังคงคาดกำไรปี 2564 ที่ 1,299 ล้านบาท ลดลง 36.70% จากงวดเดียวกันของปีก่อนและจะกลับมาโตโดดเด่นในปี 2565 ที่ 3,864 ล้านบาท เพิ่มขึ้น 197.40% จากงวดเดียวกันของปีก่อน โดยยังมีโครงการสายสีส้มและสีม่วงที่ BEM จะเข้าร่วมประมูล จึงปรับใช้ราคาพื้นฐานเป็นปี 2565 ที่ 10.90 บาท ยังคงคำแนะนำ “ซื้อ”
 
 